**Bábolna város  
Fejlesztési javaslatok 2026. évre:**

1. Régió összefogás program:  
Bábolna és a vele szomszédos települések szorosabb együttműködésére irányuló összefogást és összetartozást erősítő programot kell indítani!   
Az utóbbi évek eseményei bebizonyították, hogy az egyes településeket ért külső nemkívánatos hatások ellen sokkal hatékonyabban tud fellépni egy egymással szorosabb kapcsolatban lévő, egymást segítő, összetartó regionális közösség, mint a tagok külön-külön.  
Közös programok szervezése, egymás problémáinak kölcsönös figyelése, a kölcsönös segítő szándék kimutatása jó elmozdulás lehet a jelenlegi helyzetből.  
Fontos éreztetni a szomszédos településekkel, hogy mindannyian egyenrangúak vagyunk, településnagyságtól, lakosságszámtól, költségvetési főösszegtől függetlenül!  
Legyen Bábolna a kezdeményező!  
Kezdjük tavasszal egy településirányítók találkozójával (polgármesterek, alpolgármesterek, képviselők, jegyzők, aljegyzők), aminek Bábolna ad otthont.  
Ha a külföldi testvérvárosokkal működik, talán a szomszédainkkal is menni fog!

2. Helyi civil szervezeteket támogató program:  
Bábolnán lévő civil szervezetekkel való szorosabb kapcsolattartás, támogatás, további szervezetek alakulásának ösztönzése, beindulásuk segítése.  
A civil szervezetek a települések mozgató rugói. Összefogják, vezetőik képviselik egy-egy azonos érdeklődési körbe tartozó lakossági csoport tagjait. Vezetőiken keresztül könnyebb megszólítani a lakosság egyes csoportjait.  
Egy jól működő civil szervezet nagyon sok esetben megkönnyítheti a településvezetők dolgát!   
  
3. Túlélni a Bábolna Fürdőt program:

A Bábolna Fürdő jövőbeni gazdaságosabb üzemeltetése céljából szükséges intézkedések:  
\* Először is már most el kell kezdeni felkutatni azt a szakszemélyzetet, amivel magunk tudjuk üzemeltetni majd a fürdőt, mert a szerződés lejártával (2027-től) vissza kell vennünk az üzemeltetést!  
\* A rendelkezésünkre álló kiserőműből és az energiaközösségből nyert olcsó energiából minimalizálni kell a saját rezsiköltségünket!  
\* A fürdőben lévő alegységeket (étterem, büfé, esetlegesen további szabadtéri területeket egyéb vállalkozásoknak bérbe kell adni! (Jelenleg ennek a bevétele is az üzemeltetőt illeti!)  
\* A bérleménybe adott részek általunk biztosított olcsó rezsijét piaci áron kell felszámolnunk!  
\* Meg kell oldani a melegvizes medencék zárttá tételét, hogy a téli időszakban komfortosabb legyen!  
\* Mindezek után már van értelme gőzerővel hirdetni a fürdőnket (hiszen a bevétel növekedés ekkor már minket illet!).

\* És végül, hogy szociális érintettsége is legyen neki, a bábolnai lakosoknak kedvezményes bérleteket kell biztosítani!

4. Egészségügyi program:  
Az utóbbi években Bábolna lakosságának egészségügyi ellátása erősen hanyatlásnak indult.  
A szakorvosi ellátás kivonult, a röntgen, ultrahang vizsgálatok megszűntek. Mára már csak a kötelezően ellátandó feladatok (háziorvos, fogorvos, gyerekorvos) maradtak, de ezek is nyugdíj közeli, vagy épen már nyugdíjas orvosokkal.   
A meglévő - az utóbbi években többször felújított - egészségügyi központunk egy részét már más funkcióval töltötték fel.   
Ez rossz irány!  
Mindent meg kell tenni annak érdekében, hogy ez a helyzet javuljon!  
Fiatal, vagy éppen kezdő orvosokat kell ösztönözni az itteni letelepedésre és praxisra!  
(Szolgálati lakás, kedvezményes telekvásárlás, stb. feltételekkel!)

5. Maradj itthon fiatal! program:  
Szükségünk van a fiatalokra!  
A szakmunkás,- a középfokú,- vagy éppen a felsőfokú iskolák elvégzése után hazatérő fiatalok válaszút előtt állnak. A munka és könnyebb boldogulás után indulva idősödő szüleiket hagyják hátra, vagy maradjanak itthon feláldozva a saját és gyerekeik jövőjét?!  
(Itt is megoldást jelenthet a szolgálati lakás, vagy a letelepedéshez kötött telekvásárlás!)

6. Lakásvásárlási program:  
Egy település nagy adui közé tartozik – tartozhat megfelelő odafigyelés mellett! – a saját tulajdonában lévő lakóingatlanjai.   
Nagyon erős invitáló pont lehet pl. a fentebb említett 4., 5. pontoknál.   
Egyéb elképzelés hiányában minimum bérlakásként funkcionálhat.  
Idei évi fejlesztési terveimnél részletesen kifejtetem, már ennek ösztönzését.  
Kérem megfontolni még akkor is, ha annak csak egy része megvalósítható!

7. Felnőtt oktatási program:  
Egy település lakosságának szellemi előre mozdulása nem utolsó sorban a település érdeke is. Ezért a településnek is tennie kell érte!  
Egy-egy ilyen ösztönzött tanfolyam már eleve összehozza az azonos érdeklődési körrel bíró személyeket. Akik aztán a tanfolyamok alatt elmélyíthetik kapcsolataikat, újabb közösségekké alakulhatnak.  
Ilyenek lehetnek, mint pl.   
\* Gépjármű vezetői jogosítványszerző tanfolyam  
\* Gyógynövény, vadnövény, gombaismeretek tanfolyam  
\* Főzőtanfolyam  
\* Stb.  
Hogy az önkormányzat milyen mértékben támogatja az egyes tanfolyamokon részt vevő lakosokat az egyedileg változó, képviselői döntéssel határozható meg!

7. Közterület felügyelet program:  
Bábolna biztonsága, közterületeinek védelme, gondozása, Bábolna egységes arculatának biztosítása megkövetel egy komplett csapatot.   
Ennek élére ki kell nevezni egy személyt (nevezzük Közterület felügyelőnek, falugondnoknak, településgazdának, vagy bárminek), aki összefogja a polgárőrök, a terület karbantartók, a közmunkások csapatát. Akit lehetőleg a lakosság többsége ismer.  
Aki fogadja a lakossági bejelentéseket és irányítja az annak orvoslására legmegfelelőbb csapatot.  
A feladatkör meglehetősen hálátlan, ennek ellenére nagy odafigyelést, probléma megoldó képességet igényel.  
Ezt megfelelő bérezéssel kell honorálni!  
  
  
Bábolna, 2025. október 21.  
  
Dr. Tetyana Kravcsenko  
Pintér Róbert  
Ruskó József

önkormányzati képviselők